b'\n_START_ARTICLE_\nCepivo\n_START_PARAGRAPH_\nCepivo je suspenzija \xc5\xbeivih oslabljenih ali mrtvih mikroorganizmov, njihovih produktov ali delcev, ki se uporablja za povzro\xc4\x8ditev aktivne imunosti proti nekaterim nalezljivim boleznim._NEWLINE_Proces raz\xc5\xa1irjanja in uporabe cepiv imenujemo cepljenje.\n_START_SECTION_\n\xc5\xbdiva (oslabljena) cepiva\n_START_PARAGRAPH_\n\xc5\xbdiva cepiva vsebujejo mikrobe (predvsem viruse), ki se lahko razmno\xc5\xbeujejo, vendar imajo inaktivirane ali odstranjene patogene gene. \xc5\xbdivo cepivo zelo u\xc4\x8dinkovito aktivira imunski odziv, saj sledi aplikaciji cepiva razsoj virusa po vsem telesu; mesto vnosa cepiva ni tako pomembno, in sicer je u\xc4\x8dinkovito tako podko\xc5\xbeno injiciranje kot injiciranje v mi\xc5\xa1ico. \xc5\xbdivi virus pride tako mnogokje v telesu v stik z makrofagi in dendriti\xc4\x8dnimi celicami, ki prepoznajo virus s pomo\xc4\x8djo vzorce prepoznavnih receptorjev (receptorjev PRR). Posledi\xc4\x8dno nastanejo po navadi dovolj\xc5\xa1nje koncentracije za\xc5\xa1\xc4\x8ditnih protiteles IgG, da pridejo iz krvi tudi v sluz in tam prepre\xc4\x8dujejo naselitev povzro\xc4\x8ditelja.\n_START_SECTION_\nMrtva cepiva\n_START_PARAGRAPH_\nMrtva cepiva vsebujejo z vro\xc4\x8dino ali kemijskimi snovmi, na primer formaldehidom, inaktivirane mikroorganizme (bakterije, viruse). V nasprotju z \xc5\xbeivimi oslabljenimi cepivi, kjer navadno za dolgotrajno za\xc5\xa1\xc4\x8dito pred oku\xc5\xbebo zado\xc5\xa1\xc4\x8da en odmerek, je treba mrtva cepiva dajati ve\xc4\x8dkrat, da se vzdr\xc5\xbeuje imunost. Navadno se ne tvorijo tako visoke koli\xc4\x8dine protiteles, da bi bile za\xc5\xa1\xc4\x8ditne koncentracije IgG prisotne tudi v sluzi, zato lahko cepljena oseba \xc5\xa1e naprej povzro\xc4\x8ditelja bolezni prena\xc5\xa1a, \xc4\x8deprav sama ne zboli.\n_START_SECTION_\nKomponentna cepiva\n_START_PARAGRAPH_\nKomponentna cepiva (angl. subunit vaccine) vsebujejo o\xc4\x8di\xc5\xa1\xc4\x8dene povr\xc5\xa1inske mikrobne glikoproteinske ali polisaharidne antigene. \xc4\x8ci\xc5\xa1\xc4\x8denje antigenov poteka tradicionalno na adsorbcijskih in afinitetnih kolonah ali z gensko tehnologijo v mikrobih (z bakterijami E. coli, kvasovkami Saccharomyces cerevisiae); pri slednjih gre za t. i. rekombinantna cepiva, kjer genski zapis za \xc5\xbeeleno beljakovinsko podenoto vstavimo v izbrani vektor. Antigene, pridobljene z gensko tehnologijo, je mo\xc5\xbeno oblikovati v nove, bolj imunogene kombinacije molekul, npr. polisaharidni antigen povezati (konjugirati) z beljakovino, kajti konjugat proteinpolisaharida je veliko bolj imunogen kot sam polisaharid. Gre za t. i. konjugirana cepiva.\n_START_SECTION_\nToksoidi\n_START_PARAGRAPH_\nCepiva lahko vsebujejo toksoide (anatoksine), to so bakterijski toksini, ki so spremenjeni v ne\xc5\xa1kodljive, ne da bi izgubili imunogenost. \xc4\x8ce jih obdelamo s primerno koncentracijo formaldehida, toksini izgubijo toksi\xc4\x8dnost, vendar zadr\xc5\xbeijo imunogenost.\n_START_SECTION_\nSestava cepiv\n_START_PARAGRAPH_\nTako kot druga zdravila tudi cepiva sestavljajo zdravilne u\xc4\x8dinkovine in pomo\xc5\xbene snovi. U\xc4\x8dinkovino predstavlja antigen, ki je lako preprosta homogena biomolekula (npr. iz vrst _NEWLINE_peptidov, beljakovin, polisaharidov ...) ali kompleksna struktura, kot so inaktivirani ali oslabljeni _NEWLINE_mikroorganizmi ali njihovi delci. Pomo\xc5\xbene snovi so nosilci fizikalno-kemi\xc4\x8dnih lastnosti in podpirajo terapevtski u\xc4\x8dinek cepiva _NEWLINE_ter prispevajo k njegovemu bolj\xc5\xa1emu prena\xc5\xa1anju. Mednje spadajo adjuvansi (pove\xc4\x8dajo imunski odgovor, na primer aluminijev hidroksid, aluminijev fosfat, pri novej\xc5\xa1ih cepivih pa agonisti receptorjev TLR), konservansi (zmanj\xc5\xa1ajo mo\xc5\xbenost onesna\xc5\xbeenosti, na primer 2-fenoksietanol, tiomersal), stabilizatorji (ohranjajo u\xc4\x8dinkovitost cepiva, na primer magnezijev klorid, sladkorji, aminokisline, albumini, \xc5\xbeelatina ...), povr\xc5\xa1insko aktivne snovi (prepre\xc4\x8dujejo agregacijo, na primer Tween, polisorbat ...), antioksidanti (askorbinska kislina ...), soli za uravnavanje pH (kot so fosfatni pufri ...), voda za injekcije.\n_START_SECTION_\nTiomersal\n_START_PARAGRAPH_\nTiomersal je razku\xc5\xbeilo z organsko vezanim \xc5\xbeivim srebrom s protibakterijskim in protiglivnim u\xc4\x8dinkom, ki se v nekaterih cepivih uporablja kot sredstvo za konzerviranje. Ima stabilizacijski u\xc4\x8dinek, ki pripomore, da ostane cepivo u\xc4\x8dinkovito dlje \xc4\x8dasa. Tiomersal se v proizvodnji nekaterih cepiv uporablja \xc5\xbee od leta_NEWLINE_1930 in v vsem tem \xc4\x8dasu, razen blage lokalne reakcije na mestu cepljenja, drugi ne\xc5\xbeeleni u\xc4\x8dinki tiomersala, v koncentracijah, ki se uporabljajo v cepivih, niso bili dokazani._NEWLINE_Nekatere oblasti in dr\xc5\xbeave so umaknile tiomersal oziroma zmanj\xc5\xa1ale njegovo vsebnost v otro\xc5\xa1kih cepivih. Med letoma 1997 in 1999 je na razli\xc4\x8dne pobude za zmanj\xc5\xa1evanje izpostavitve ljudi \xc5\xbeivemu srebru ameri\xc5\xa1ki Urad za hrano in zdravila (FDA) sestavil seznam in oceno prehrambenih izdelkov in zdravil, ki so vsebovali \xc5\xbeivo srebro. Ugotovili so, da bi glede na takratno imunizacijsko shemo otrok v ZDA in ob dolo\xc4\x8deni kombinaciji cepiv razli\xc4\x8dnih proizvajalcev lahko dojen\xc4\x8dki do 6 meseca starosti prejeli v skupnem odmerku do 187,5 mikrogramov \xc5\xbeivega srebra. Takrat obstoje\xc4\x8dih smernic za zgornje varne vrednosti izpostavitve etil \xc5\xbeivemu srebru, ki ga vsebuje tiomersal, ni bilo, izra\xc4\x8dunano vrednost so zato primerjali s smernicami za varne vrednosti za metil \xc5\xbeivo srebro. Razli\xc4\x8dne organizacije, kot so FDA, SZO, Agencija za toksi\xc4\x8dne snovi in register bolezni v ZDA, ameri\xc5\xa1ka Agencija za varstvo okolja (EPA) ..., so postavile zelo razli\xc4\x8dne smernice o varnih zgornjih vrednostih za izpostavitev metil \xc5\xbeivemu srebru. Po nekaterih smernicah bi lahko skupna koli\xc4\x8dina prejetega \xc5\xbeivega srebra v prvih \xc5\xa1estih mesecih \xc5\xbeivljenja pri nekaterih otrocih z nizko telesno maso presegala dovoljene vrednosti. Kot previdnostni ukrep so zato do leta 2001 v ZDA umaknili tiomersal iz ve\xc4\x8dine cepiv, ki jih uporabljajo v otro\xc5\xa1ki cepitveni shemi do 6. leta starosti, podobne ukrepe pa so ob koncu 20. stoletja sprejele \xc5\xa1e nekatere evropske dr\xc5\xbeave, tudi Slovenija._NEWLINE_Raziskave so pokazale, da je sicer uporaba nizkih koli\xc4\x8din tiomersala v cepivih varna. Tiomersal lahko povzro\xc4\x8di ne\xc5\xbeelene u\xc4\x8dinke, zlasti v obliki lokalne preob\xc4\x8dutljivosti, ki se ka\xc5\xbee kot rde\xc4\x8dina oziroma oteklina na mestu aplikacije. Redko se lahko pojavi tudi alergijska reakcija. Vsekakor pa so raziskave ovrgle povezavo med izpostavljenost tiomersalu v cepivih in pojavu avtizma. Tudi po umiku tiomersala iz cepiv se je pogostnost avtizma med otroci pove\xc4\x8devala, \xc4\x8desar ne bi pri\xc4\x8dakovali, \xc4\x8de bi bil za avtizem odgovoren tiomersal.\n_START_SECTION_\nDelovanje cepiv\n_START_PARAGRAPH_\nDelovanje cepiva temelji na posnemanju naravne imunizacije, ki se zgodi po oku\xc5\xbebi z mikrobom; pri tem se odzove imunski sistem in ustvari se specifi\xc4\x8dna odpornost z nastankom protiteles proti povzro\xc4\x8ditelju. Pri cepljenju vnesemo povzro\xc4\x8ditelje v obliki \xc5\xbeivih oslabljenih mikrobov, mrtvih mikrobov ali njihovih imunogenih delov (npr. beljakovin, polisaharidov) s cepivi.'